讀修睦上人歌篇
作者：李咸用
朝代：唐

paragraphs: 李白亡，李賀死。
陳陶趙睦尋相次，須知代不乏騷人。
貫休之後，惟修睦而已矣。
睦公睦公真可畏，開口向人無所忌。
才似煙霞生則媚，直如屈軼佞則指。
意下紛紛造化機，筆頭滴滴文章髓。
明月清風三十年，被君驅使如奴婢。
勸君休，莫容易，世俗由來稀則貴。
珊瑚高架五雲毫，小小不須煩藻思。